CELEX: 62011CN0290
Language: el
Date: 2011-06-09 00:00:00
Title: Υπόθεση C-290/11 P: Αναίρεση που άσκησε στις 9 Ιουνίου 2011 η Comap SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 24 Μαρτίου 2011 στην υπόθεση T-377/06, Comap κατά Επιτροπής

27.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/18
            
         Αναίρεση που άσκησε στις 9 Ιουνίου 2011 η Comap SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 24 Μαρτίου 2011 στην υπόθεση T-377/06, Comap κατά Επιτροπής
   (Υπόθεση C-290/11 P)
   2011/C 252/32
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Comap SA (εκπρόσωποι: A. Wachsmann και S. de Guigné, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               
                  
                     κυρίως,
                  
               
               
                           —
                        
                        
                           να ακυρώσει, βάσει των άρθρων 256 ΣΛΕΕ και 56 του πρωτοκόλλου υπ’ αριθ. 3 περί του Οργανισμού του Δικαστηρίου της Ευρωπαϊκής Ένωσης, την απόφαση του Γενικού Δικαστηρίου της 24ης Μαρτίου 2011, Comap κατά Ευρωπαϊκής Επιτροπής, στην υπόθεση T-377/06, στο σύνολό της·
                        
                     
                           —
                        
                        
                           να δεχθεί τα αιτήματα τα οποία προέβαλε πρωτοδίκως ενώπιον του Γενικού Δικαστηρίου η Comap SΑ·
                        
                     
                           —
                        
                        
                           κατά συνέπεια,
                        
                     
                           —
                        
                        
                           να ακυρώσει την απόφαση της Ευρωπαϊκής Επιτροπής C(2006) 4180 τελικό, της 20ής Σεπτεμβρίου 2006, σχετικά με διαδικασία εφαρμογής του άρθρου 81 της Συνθήκης ΕΚ και του άρθρου 53 της Συμφωνίας EEE (Υπόθεση COMP/F-1/38.121 — Σύνδεσμοι σωληνώσεων) καθόσον αφορά την Comap SA, καθώς και το σκεπτικό επί του οποίου βασίζεται το διατακτικό της, καθόσον με την απόφαση αυτή επιβάλλεται πρόστιμο στην Comap SΑ·
                        
                     
         
               —
            
            
               
                  
                     επικουρικώς,
                  
               
            
         
               —
            
            
               να ακυρώσει, βάσει του άρθρου 261 ΣΛΕΕ, το επιβληθέν στην Comap SA πρόστιμο των 18,56 εκατομμυρίων ευρώ, με το άρθρο 2, στοιχείο ζ', της προαναφερθείσας αποφάσεως της Ευρωπαϊκής Επιτροπής ή να μειώσει, βάσει του άρθρου 261 ΣΛΕΕ, το εν λόγω πρόστιμο σε ένα προσήκον ποσόν·
            
         
               —
            
            
               εν πάση περιπτώσει, να καταδικάσει την Ευρωπαϊκή Επιτροπή σε όλα τα δικαστικά έξοδα, περιλαμβανομένων αυτών στα οποία υποβλήθηκε η Comap SA ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει τέσσερις λόγους προς στήριξη της αιτήσεώς της αναιρέσεως.
   Με τον πρώτο λόγο, η Comap προβάλλει προσβολή του δικαιώματος του δικάζεσθαι από ανεξάρτητο και αμερόληπτο δικαστήριο, καθόσον ο διεξαχθείς από το Γενικό Δικαστήριο έλεγχος στην απόφαση της Επιτροπής, θεσμικό όργανο το οποίο ασκεί σωρευτικώς καθήκοντα έρευνας και επιβολής κυρώσεων, περιορίστηκε σε πρόδηλη πλάνη περί το δίκαιο και περί τα πράγματα, χωρίς τη διεξαγωγή ελέγχου πλήρους δικαιοδοσίας, βάσει πλήρους επανεξετάσεως των πραγματικών περιστατικών της αποφάσεως και, ειδικότερα, των προσκομισθέντων αποδεικτικών στοιχείων.
   Με τον δεύτερο λόγο, η αναιρεσείουσα προσάπτει στο Γενικό Δικαστήριο ότι έκανε δεκτή, εις βάρος της, πολύ περιοριστική αντίληψη της έννοιας της «δημόσιας αποστασιοποιήσεως» η οποία δεν λαμβάνει υπόψη τις απαιτήσεις της αρχής της αυστηρής ερμηνείας του ποινικού δικαίου, που θεσπίζεται στο άρθρο 7, παράγραφος 1, της ΕΣΔΑ, το οποίο «επιβάλλει να μην εφαρμόζεται διασταλτικώς το ποινικό δίκαιο σε βάρος του κατηγορούμενου». Η αντίληψη αυτή παραβιάζει επίσης την αρχή ότι η αμφιβολία πρέπει να είναι υπέρ της επιχειρήσεως που είναι αποδέκτης της αποφάσεως και επιβάλλεται από απόψεως της αρχής του τεκμηρίου αθωότητας.
   Με τον τρίτο λόγο, η Comap προβάλλει την αλλοίωση πολλών αποδεικτικών στοιχείων, η οποία οδήγησε σε εσφαλμένο νομικό χαρακτηρισμό ορισμένων διμερών επαφών μεταξύ της αναιρεσείουσας και ενός από τους ανταγωνιστές της μετά τους ελέγχους της Επιτροπής.
   Τέλος, με τον τέταρτο και τελευταίο λόγο, η αναιρεσείουσα προσάπτει στο Γενικό Δικαστήριο ότι δεν τήρησε την υποχρέωσή του αιτιολογήσεως καθόσον έκρινε ότι η Επιτροπή απέδειξε επαρκώς κατά νόμο τη συμμετοχή της Comap σε ενιαία και διαρκή παράβαση μετά τον Μάρτιο του 2001.